Αθήνα: 29.11.2016

 Αρ. Πρωτ.: 1782

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Επείγουσα επιστολή στον Πρωθυπουργό**

**Μπροστά στο πανελλαδικό Συλλαλητήριο των ΑμεΑ στις 2/12 στην Ομόνοια, 10 π.μ.**

Επιστολή στον Πρωθυπουργό Αλέξη Τσίπρα παραδίδει η ΕΣΑμεΑ, ενόψει του πανελλαδικού, παν- αναπηρικού συλλαλητηρίου την Παρασκευή 2 Δεκεμβρίου στις 10 το πρωί στην Ομόνοια, με τα φλέγοντα ζητήματα της Αναπηρίας στη χώρα μας, επ΄ ευκαιρία της Εθνικής Ημέρας Ατόμων με Αναπηρία στις 3 Δεκέμβρη.

Στην επιστολή τονίζεται ότι οι διεκδικήσεις του αναπηρικού κινήματος είναι αυξημένες σε σχέση με πέρυσι, καθώς οι δεσμεύσεις της κυβέρνησης δεν τηρήθηκαν, καθώς τα άτομα με αναπηρία, χρόνιες παθήσεις και οι οικογένειές τους δεν προστατεύθηκαν, παρά μόνο είδαν τις συντάξεις τους να συρρικνώνονται, την ώρα που νέες φημολογίες για περικοπές σε επιδόματα ολοένα πληθαίνουν.

Τα άτομα με αναπηρία, χρόνιες παθήσεις και οι οικογένειές τους έχουν πληγεί με τον πιο σκληρό τρόπο από την οικονομική κρίση και τις οριζόντιες μνημονιακές πολιτικές. Τα μέτρα λιτότητας που επιβλήθηκαν αύξησαν δραματικά τη διαχρονική ανεργία και τη φτώχεια των ατόμων με αναπηρία και υπονόμευσαν την πρόοδο εφαρμογής της Σύμβασης των Ηνωμένων Εθνών για τα Δικαιώματα των Ατόμων με Αναπηρία, την οποία η χώρα μας κύρωσε αποδεχόμενη την υποχρέωση εφαρμογής της.

Τα άτομα με αναπηρία, χρόνιες παθήσεις και οι οικογένειές τους γνωρίζουν πολύ καλά τι θα πει άνιση μεταχείριση, αποκλεισμός, φτώχεια, κοινωνική καταφρόνια και ζητούν το αυτονόητο: προστασία από την ελληνική Πολιτεία, μέσα στην κρίση. Η ΕΣΑμεΑ ζητά συνάντηση με τον Πρωθυπουργό Αλέξη Τσίπρα ώστε να εκθέσει τα ζητήματα της επιστολής και τα προβλήματα που ταλανίζουν τα άτομα με αναπηρία.

***Αναλυτικά οι προτάσεις στην επιστολή*** [***https://is.gd/D0owJ8***](https://is.gd/D0owJ8)

***Η Διακήρυξη της 3ης Δεκέμβρη 2016*** [***https://is.gd/JWNCAl***](https://is.gd/JWNCAl)

Εμείς, τα άτομα με αναπηρία, οι γονείς και κηδεμόνες ατόμων με νοητική αναπηρία, αυτισμό, σύνδρομο Down, εγκεφαλική παράλυση, βαριές και πολλαπλές αναπηρίες, τα άτομα με χρόνιες παθήσεις και οι οικογένειές μας, στις 2 Δεκέμβρη 2016, αλλά και την 3η Δεκέμβρη 2016, Εθνική και Παγκόσμια Ημέρα Ατόμων με Αναπηρία, όπως και ΚΑΘΕ ΗΜΕΡΑ, δηλώνουμε την απόφασή μας να συνεχίσουμε να αγωνιζόμαστε για να ανατρέψουμε τις δυσμενείς καταστάσεις που βιώνουμε από τα μέτρα της διαρκούς πολιτικής λιτότητας, ιδιαίτερα την τελευταία 7ετία, που μας οδηγούν στην εξαθλίωση και στον κοινωνικό αποκλεισμό.

**Δηλώνουμε ότι θέλουμε να ζήσουμε με αξιοπρέπεια, ισότητα, δικαιοσύνη!**

**Δηλώνουμε ότι δεν θα πληρώσουμε μια κρίση που δεν δημιουργήσαμε!**

Εμείς, τα άτομα με αναπηρία, χρόνιες παθήσεις και οι οικογένειές μας, που βιώνουμε τη διάκριση σε όλους τους τομείς της κοινωνικής ζωής, κάνουμε πράξη το σύνθημά μας

**«Τίποτα για Εμάς, χωρίς Εμάς!»,**

παλεύοντας για την υγεία, για την πρόνοια, τα εισοδήματα, τα επιδόματα, την εργασία, την δωρεάν και ακηδεμόνευτη εκπαίδευση, την κοινωνική ασφάλιση, τις συντάξεις, την ιατροφαρμακευτική κάλυψη και περίθαλψη, την αποϊδρυματοποίηση, τη διαβίωση στην κοινότητα.

***Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.***

**Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στη νέα ιστοσελίδα της Ε.Σ.Α.μεΑ.** [**www.esaea.gr**](http://www.esaea.gr/) **και** [**www.esamea.gr**](http://www.esamea.gr/) **.**